Ο **Ζαχαρίας ("Ζάχος") Λυκουρίνος** (5 Φεβρουαρίου 1945 - 15 Σεπτεμβρίου 2019 ) ήταν Έλληνας διεθνής ποδοσφαιριστής και προπονητής ποδοσφαίρου.

Αγωνιστική σταδιοδρομία
-----------------------

Ο Λυκουρίνος ξεκίνησε και ολοκλήρωσε την 15ετή του καριέρα σε μια και μοναδική ομάδα, τον Αιγάλεω Α.Ο. Από το 1962, σε ηλικία 17 ετών ήταν ήδη στους "μικρούς" της ομάδας και εν συνεχεία έπαιξε για 11 χρονιές στην Α΄ Εθνική και πήρε μέρος σε συνολικά **224 επίσημους αγώνες πρωταθλήματος**, αλλά και σε 39 αγώνες της Β΄Εθνικής (3 έτη), **ξεπερνώντας δηλαδή τις 260 συμμετοχές στις δυο εθνικές κατηγορίες.** Χρίστηκε μια φορά διεθνής σε παιχνίδι Ελπίδων Ελλάδας-Αυστραλίας, επί τεχνικής ηγεσίας Λάκη Πετρόπουλου.

Χαρακτηριστικά
--------------

Το παιχνίδι του διέκριναν το πάθος, η μαχητικότητα, αλλά και η υψηλή τεχνική, καθώς σαν πλάγιος μπακ επιχειρούσε συχνότατα δυναμικές διεισδύσεις στην αντίπαλη περιοχή. Πρόκειται κατά γενική ομολογία, για έναν παίκτη που διέθετε σπάνιο αγωνιστικό και προσωπικό ήθος, τόσο κατά την περίοδο που ήταν εν ενεργεία όσο και σαν παλαίμαχος, με τις άπειρες εμφανίσεις του μέσα στους αγωνιστικούς χώρους, αλλά και τις κοινωνικές δραστηριότητες τις οποίες έχει κατά καιρούς προωθήσει .

Προπονητική καριέρα
-------------------

Μετά το τέλος της σταδιοδρομίας του ως παίκτης, ανέλαβε προπονητής αρκετών ομάδων της Αθήνας, μεταξύ των οποίων είναι η Φλόγα Περιστερίου και η Α.Π.Ε Αγία Ελεούσα στις οποίες παρουσίασε εξαιρετικό έργο. Στη Φλόγα ήταν τα έτη 1982 - 1986 κερδίζοντας δυο ανόδους, από τη Β΄ κατηγορία Αθήνας στην Α΄ Αθήνας και μετά στη Δ΄ Εθνική. Το 1986-87 ήταν στον Ακράτητο, πήρε επίσης την άνοδο για τη Δ΄ Εθνική και την επόμενη χρονιά (1987-88) ήταν και πάλι στο τιμόνι του. Από το 1988-89 έως και το 1993-94 προπονούσε την Αγία Ελεούσα με την οποία κέρδισε τρεις ανόδους, από τη Β΄ Αθηνών έως τη Γ΄Εθνική. Ακόμη έγινε προπονητής του Αιγάλεω δυο φορές, το 1981-82 και το 1995-96. Ως τεχνικός θεωρούνταν ιδιαίτερα εργατικός, αλλά και αμετακίνητος σε θέματα πειθαρχίας.

Τιμητικές διακρίσεις
--------------------

Για τη μεγάλη προσφορά του στο ποδόσφαιρο και την κοινωνία γενικότερα , βραβεύθηκε από όλους τους αθλητικούς συλλόγους (ΕΠΟ, ΓΓΑ και την Εθνική Ελλάδας που συμμετείχε στο Ευρωπαϊκό Πρωτάθλημα Ποδοσφαίρου του 1980, με τεχνικό τον Αλκέτα Παναγούλια), όπως και από εκείνην του 2004, αλλά και πολλούς κοινωνικούς φορείς. Ο σύλλογος του Αιγάλεω Α.Ο. του απένειμε το Χρυσό Σταυρό του σωματείου, τιμή που έχουν λάβει ελάχιστοι ποδοσφαιριστές. Το 1981 διοργανώθηκε στο γήπεδο Αιγάλεω αποχαιρετιστήριος αγώνας προς τιμήν του παρουσία 7.000 θεατών, στον οποίο έδωσαν το "παρών" τα κορυφαία ποδοσφαιρικά ονόματα της εποχής. Διετέλεσε μέχρι πρόσφατα υπεύθυνος των διεθνών βετεράνων του Π.Σ.Α.Π. ενώ διετέλεσε και Πρόεδρος του Συνδέσμου Βετεράνων Ποδοσφαιριστών, Αθλητών και Παραγόντων Αιγάλεω Α.Ο. (ΣΥ.ΒΕ.Π.Α.Π.). Ο Ζαχαρίας Λυκουρίνος απεβίωσε σε ηλικία 74 ετών, τα ξημερώματα της 15ης Σεπτεμβρίου 2019, από ανακοπή καρδιάς. Ήταν νυμφευμένος και είχε έναν γιο. Ο αδελφός του, Βασίλης Λυκουρίνος, υπήρξε επίσης ποδοσφαιριστής.

Στατιστικά στοιχεία
-------------------

* 1963/64: Αιγάλεω Α.Ο.-Α΄ Εθνική-1 συμμετοχή
* 1964/65: Αιγάλεω Α.Ο.-Β΄ Εθνική-1 συμμετοχή
* 1965/66: στρατευμένος
* 1966/67: Αιγάλεω Α.Ο.-Α΄ Εθνική-4 συμμετοχές, 1 γκολ
* 1967/68: Αιγάλεω Α.Ο.-Α΄ Εθνική-26 συμμετοχές
* 1968/69: Αιγάλεω Α.Ο.-Α΄ Εθνική-33 συμμετοχές, 1 γκολ
* 1969/70: Αιγάλεω Α.Ο.-Α΄ Εθνική-28 συμμετοχές
* 1970/71: Αιγάλεω Α.Ο.-Α΄ Εθνική-32 συμμετοχές
* 1971/72: Αιγάλεω Α.Ο.-Α΄ Εθνική-28 συμμετοχές
* 1972/73: Αιγάλεω Α.Ο.-Α΄ Εθνική-18 συμμετοχές, 1 γκολ
* 1973/74: Αιγάλεω Α.Ο.-Α΄ Εθνική-24 συμμετοχές
* 1974/75: Αιγάλεω Α.Ο.-Α΄ Εθνική-18 συμμετοχές
* 1975/76: Αιγάλεω Α.Ο.-Β΄Εθνική-27 συμμετοχές
* 1976/77 & 1977/78: στην Αυστραλία - Αγωνίσθηκε στην Ελλάδα του Σίδνεϊ
* 1978/79: Αιγάλεω Α.Ο.-Α΄Εθνική-12 συμμετοχές
* 1979/80: Αιγάλεω Α.Ο.-Β΄Εθνική-11 συμμετοχές

ΣΥΝΟΛΑ (14 σεζόν) 263 συμμετοχές, 3 γκολ

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Διεθνής αθλητική ιστοσελίδα
* Γεώργιος Παγιωτέλης "Το Έπος της Α΄Εθνικής" (Περιοδικό "Οι Παγκόσμιοι", τεύχη ετών 1994-96)
* Νίκος Δημ. Νικολαΐδης "*50 Χρόνια Αιγάλεω*" (1998)
* Ηλεκτρονικό αρχείο "Αθλητικής Ηχούς"

Εξωτερικοί σύνδεσμοι
--------------------

* Η σελίδα του Ζαχαρία Λυκουρίνου στο Facebook

Παραπομπές
----------

1. ↑  «"Θρήνος στο Αιγάλεω για τον θάνατο του Ζαχαρία Λυκουρίνου" Ανακτήθηκε στις 16/9/2019». Αρχειοθετήθηκε από το πρωτότυπο στις 26 Σεπτεμβρίου 2020. Ανακτήθηκε στις 16 Σεπτεμβρίου 2019.
2. ↑  «"«Έφυγε ο μεγάλος Ζαχαρίας Λυκουρίνος" Ανακτήθηκε στις 16/9/2019». Αρχειοθετήθηκε από το πρωτότυπο στις 31 Δεκεμβρίου 2019. Ανακτήθηκε στις 16 Σεπτεμβρίου 2019.
3. ↑  Κοινωνικές δραστηριότητες του ΠΣΑΠ[*νεκρός σύνδεσμος*]
4. ↑  "Ο Ζαχαρίας Λυκουρίνος, ο δικός μας Ζάχος, δεν είναι πια εδώ..." Ανακτήθηκε στις 16/9/2019
5. ↑  "«Μαραθώνιος Αγάπης» του ΠΣΑΠ" Ανακτήθηκε στις 16/9/2019
6. ↑  "Φιλικό της ομάδας του ΠΣΑΠ στην Πιερία για ιερό σκοπό" Ανακτήθηκε στις 16/9/2019[*νεκρός σύνδεσμος*]
7. ↑  "Η 32η «γιορτή του ποδοσφαίρου»" Ανακτήθηκε στις 16/9/2019
8. ↑  "Η Εθνική του Euro 2004 σε τιμητικό αγώνα για το Ζαχαρία Λυκουρίνο" Ανακτήθηκε στις 16/9/2019
9. ↑  Εφημερίδα "Μακεδονία", φύλλο της 19 Μαρτίου 1981, σελ. 4: "*Ισόπαλο 2-2 το παιχνίδι του ΠΣΑΠ με το Αιγάλεω - Έγινε προς τιμή του Λυκουρίνου*"
10. ↑  "Επίτιμος Εκλέκτορας της ομάδας του Π.Σ.Α.Π. ο Ζαχαρίας Λυκουρίνος" Ανακτήθηκε στις 16/9/2019
11. ↑  Φύλλο εφημερίδας "Αθλητική Ηχώ" της 14 Οκτωβρίου 1978, σελ. 3: "Ήλθε χθες από την Αυστραλία η ελευθέρα του Λυκουρίνου"